Польша
Тарыхы
Польша аймагын адамдар палеолит доорунан мекендеген. 7-кылымда Польшада феодалдык мамиле орноп, дыйканчылык өнүгө баштаган. 10-кылымдын аягында алгачкы феодалдык Польша мамлекети түзүлгөн. Шаарлар (Краков, Познань, Гнезно ж. б.) пайда болуп, соода жана кол өнөрчүлүктүн борборуна айланган. 13-кылымдын аягында Поляк феодалдары тышкы душмандан чочулашып, өлкөнү бириктирүү үчүн күрөшкөн. Польшада сословиелик монархия калыптанган. Анын тышкы саясаты 14-кылымдагы күчтүү феодалдык герман агрессиясына сокку урууга жана ал басып алган жерлерди кайтарып алууга багытталган. Тевтон орденине каршы күрөштө Улуу Литва княздыгы менен түзүлгөн уния (1385) Польшага ийгилик алып келген. 14–15-кылымда бирдиктүү Польша мамлекетинин түзүлүшү маданияттын жогорулашына жана поляк тилиндеги адабияттын өнүгүшүнө жардам берген. 16-кылымдын 2-жарымында Польшанын тышкы саясаты Чыгышка – украин, беларус жана орус жерлерин басып алууга багытталган. Литванын Ливон согушунан (1559–83) начарлашынан пайдаланып, Польша феодалдары Улуу Литва княздыгын Польшага кошууга умтулуп, Речь Посполита мамлекетин түзгөн (булар мурун Улуу Литва княздыгынын бийлигинде болгон). 1596-жылы Речь Посполитанын аймагындагы чиркөөлөр Рим папасынын бийлигине өткөн, бул Украина менен Беларуссияда улуттук жана таптык карама-каршылыктардын күчөшүнө себеп болгон. Б. Хмельницкий жетектеген украин элинин 1648–54-жылдардагы боштондук согушунун жана 1654–67-жылдардагы орус-поляк согушунун натыйжасында Украинанын көп бөлүгү Россияга кайрадан кошулуп, Польшанын чыгыш элдерин басып алуу саясатына кыйраткыч сокку урулган. Украин жана беларус элдеринин боштондук күрөшүнүн таасири менен Польшада феодалдык түзүлүшкө каршы кыймыл күчөгөн. 17-кылымдын аягы – 18-кылымдын ортосунда өлкөнүн маданий турмушунун төмөндөшү жана борбордук бийликтин начарлашынан пайдаланып, коңшу мамлекеттер Польшага үстөмдүк кылууга умтулушкан. 1770–90-жылдары Речь Посполитанын аймагы Петербург конвенциясы боюнча Пруссия, Австрия жана Россия тарабынан 3 жолу (1772, 1793, 1795) бөлүнгөн. 1772-жылы Речь Посполитанын жарым-жартылайын Пруссия, Австрия жана Россия, калганын 1793-жылы Россия менен Пруссия экинчи жолу бөлүп алгандан кийин Польшанын көз карандысыздыгы коркунучта калган. 1795-жылы Речь Посполитаны Пруссия менен Австрия үчүнчү жолу биротоло бөлүп алган (Украина, Беларуссия Россияга кайрадан кошулуп, Литва, Латвия жерлери анын бийлигине өткөн). Натыйжада Польша мамлекети жоюлуп, анын эли улуттук эзүүдө калган. Польшадан эмиграцияга кеткен патриот ишмерлер өлкөнүн көз карандысыздыгын калыбына келтирүүнү Франциянын жардамы менен ишке ашырууга умтулушкан. 1807-жылы Наполеон I Пруссияны талкалап, андан бошотулган аймакка Францияга көз каранды Варшава герцогдугун түзгөн. 1814–15-жылдары Вена конгресси Польшаны кайрадан бөлүүнү чечкен. Россия Варшава герцогдугунун көп бөлүгүн алган, Познань аймагы (Силезия менен Поморье) Пруссияга, айрым аймактары Австрияга өткөн. Краков «эркин шаар» деп жарыяланган. Польша аймагы бөлүнгөндөн кийин Россия падышалыгы поляк элин аёосуз эзген. Польша улуттук-боштондук көтөрүлүштөрү (1794, Т. Костюшко жетектеген; 1830–31, 1846, 1848, 1863–64) күч менен басылган. Польшада патриоттук жашыруун коомдор жана жумушчу партиялар пайда болгон. Россиядагы Октябрь революциясынын жеңиши Польшанын көз карандысыздыгы үчүн өбөлгө түзгөн. Совет өкмөтү 1918-жылы августта Польшаны бөлүштүрүү жөнүндөгү падыша өкмөтүнүн келишимдерин жойгон. 1918-жылы ноябрда көз карандысыз Польшанын өнөр жайлуу борборлорунда жумушчу депутаттар Совети түзүлгөн, 1918-жылы декабрда Польша компартиясы (ПКП) уюшулган. Бирок бийликти буржуазия менен помещиктер ээлеп, 1920-жылы советтик Россияга согуш ачкан. Лига тынчтык келишими боюнча 1921-жылы Украина жана Беларуссия жерлеринин батыш бөлүгү Польшанын бийлигине өткөн, 1926-жылы Ю. Пилсудский баштаган реакциячыл авторитардык режим орногон. ПКПни куугунтуктап, советтерди жоюп, айрым жерде пайда болгон Кызыл Гвардияны талкалаган. 1929-жылдын аягында өлкөнүн экономикасында кризистин алгачкы белгилери байкалган. Кризистин убагында (1929–33) Польшада жумушсуздар көбөйүп, массалык иш таштоолордун учурунда жумушчулар айрым ишканаларды ээлешкен. Бүлүнгөн айыл-кыштактарда дыйкандар полицияга жана салык жыйноочуларга куралдуу каршылык көрсөтүшкөн. 1939-жылы 1-сентябрда фашисттик Германия Польшага кол салып, экинчи дүйнөлүк согушту баштаган. Польша эли фашист немец баскынчыларына каршы боштондук согушка чыккан. 1942-жылы январда Польша жумушчу партиясы (ПЖП) түзүлгөн. Ал жумушчу-дыйкан союзунун биримдигин чыңдап, фашизмге каршы бардык күчтөрдү бирдиктүү Улуттук фронтко баш коштурган. 1944-жылы 1-январда Варшавада Улуттук фронттун убактылуу демократиялык органы – Крайова Рада Народова (КРН) негизделген. 1944-жылы 21-июлда КРН Польшанын улуттук-боштондук комитетин (ПУБК) – бийликти убактылуу аткаруучу органын уюштурган. 1944-жылы 26-июлда Советтер Союзу ПУБКны таанып, 1945-жылы 5-январда аны менен дипломатиялык мамиле түзгөн. Советтик Армия менен Польша аскерлеринин 12-январда башталган кышкы чабуулунун натыйжасында Польшанын бүткүл аймагы (анын ичинде 1939-жылга чейин Германиянын курамына кирген жерлери да) жана 17-январда Польшанын борбору Варшава шаары бошотулган. 1945-жылдагы Потсдам, Крым конференциялары, 1943-жылдагы Тегеран конференциясынын Польшага өз жерин кайтарып берүү, анын батыш чек арасын Одер жана Нейса дарыясы боюнча белгилөө жөнүндөгү чечимдерин ырастаган. 1946-жылы 3-январда КРН бардык ири жана орто өнөр жай, тоо-кен, транспорт, соода ж. б. ишканаларды мамлекеттештирүү жөнүндө мыйзам чыгарган. 1948-жылы декабрда ПЖП менен ПСПнин кошмо съездинде Польша бириккен жумушчу партиясы (ПБЖП) түзүлгөн. 1949-жылы январдан Экономикалык өз ара жардамдашуу советине (ЭӨЖС) мүчө. 1950-жылы Польшанын Германия менен чек аралары аныкталган. 1976-жылдагы конституция боюнча Польша социалисттик өндүрүш жолу менен өнүгө баштаган. М. С. Горбачёвдун кайра куруу саясатынан улам СССРдин Польшага карата таасири бошоңдоп, өзгөрүүлөр болгон. 1989-жылы өлкөгө президенттик бийлик жана сенаттык институт киргизилип, парламенттик республика түзүлгөн. Польшанын мурдагы аты – Речь Посполита кайтарылган. 1995-жылы парламенттик шайлоодон кийин өлкөдө коалициялык өкмөт (Солчул күчтөрдүн демократиялык союзу, Польша дыйкандар партиясы ж. б.) түзүлгөн. Польша 1995–2005-жылдары президент Квасьневскийдин тушунда НАТОго мүчөлүккө алынып, альянстын Сербия (1999), Афганстан (2001) жана Иракка (2003) жасаган интервенциясына катышкан. 2004-жылдан П. ЕСтин мүчөсү. 2010-жылдан Польша президенти Бронислав Коморовский.